User:Mårtensås/Hildebrandslied/lese

Ik gihórta ðat seggen, ðat sih urhéttun // ænon muotín, Hiltibrant enti Haðubrant // untar heriun tuém. sunufatarungo // iro saro rihtun, garutun se iro gúðhamun, // gurtun sih iro suert ana, helidos, ubar hringá, // dó sie tó dero hiltiu ritun. Hiltibrant gimahalta [Heribrantes sunu]: // her uuas héróro man, ferahes frótóro; // her frágén gistuont fóhém uuortum, // hwer sín fater wári fireo in folche, // // ‘eddo hwelíhhes cnuosles dú sís. ibu dú mí ę́nan sagés, // ik mí dé ódre uuét, chind, in chunincríche: // chúd ist mir al irmindeot’. Hadubrant gimahalta, // Hiltibrantes sunu: ‘dat sagétun mí // úsere liuti, alte anti fróte // dea érhina wárun, dat Hiltibrant hætti mín fater: // ih heittu Hadubrant. forn her óstar giweit, // flóh her Ótachres níd, hina miti Theotríhhe // enti sínero degano filu. her furlaet in lante // luttila sitten prút in búre // barn unwahsan, arbeo laosa: // her raet óstar hina. síd Déttríhhe // darbá gistuontun fateres mínes: // dat uuas só friuntlaos man. her was Ótachre // ummet tirri, degano dechisto // miti Deotríchhe. her was eo folches at ente: // imo was eo fehta ti leop: chúd was her // chónném mannum. ni wániu ih iú líb habbe’ ‘wéttu irmingot [quad Hiltibrant] // obana ab hevane, dat dú neo dana halt mit sus sippan man dinc ni gileitós’ want her dó ar arme // wuntane baugá, cheisuringu gitán, // só imo se der chuning gap, Húneo truhtín: // ‘dat ih dir it nú bi huldí gibu’. Hadubrant gimahalta, // Hiltibrantes sunu: ‘mit géru scal man // geba infáhan, ort widar orte. dú bist dir altér Hún, // ummet spáhér, spenis mih mit díném wortun, // wili mih dínu speru werpan. pist alsó gialtét man, // só dú éwín inwit fórtós. dat sagétun mí // sę́olídante westar ubar wentilsę́o, // dat inan wíc furnam: tót ist Hiltibrant, // Heribrantes suno’. Hiltibrant gimahalta, // Heribrantes suno: ‘wela gisihu ih in díném hrustim, dat dú habés héme // hérron góten, dat dú noh bi desemo ríche // reccheo ni wurti’. ‘welaga nú, waltant got [quad Hiltibrant], // wéwurt skihit. ih wallóta sumaro enti wintro // sehstic ur lante, dár man mih eo scerita // in folc sceotantero: só man mir at burc ę́nígeru // banun ni gifasta, nú scal mih suásat chind // suertu hauwan, bretón mit sínu billiu, // eddo ih imo ti banin werdan. doh maht dú nú aodlíhho, // ibu dir dín ellen taoc, in sus héremo man // hrusti giwinnan, raubá birahanen, // ibu dú dár éníc reht habés’. ‘der sí doh nú argósto [quad Hiltibrant] // óstarliuto, der dir nú wíges warne, // nú dih es só wel lustit, gúdea gimenún: // niuse dé mótti, hwerdar sih hiutu // dero hregilo rúmen muotti, erdo desero brunnóno // bédero uualtan’. dó lę́ttun se ærist // asckim scrítan, scarpén scúrim: // dat in dém sciltim stónt. dó stóptun tó samane // staim bort chludun, heuwun harmlícco // huíttę́ scilti, unti im iro lintun // luttilo wurtun, giwigan miti wábnum //